Pokyny pre autorov príspevkov do zborníka konferencie organizovanej VŠM

**Názov príspevku tučným písmom Times New Roman 14**

Prvý autor (krstné meno a priezvisko bez titulov; Times 12)

Pracovisko (Times 12)

Druhý autor (krstné meno a priezvisko bez titulov; Times 12)

Pracovisko (Times 12)

**Anotácia:**

bude napísaná písmom Times New Roman 10; text zarovnaný z oboch strán.

Je stručná, kondenzovaná informácia o problematike, ktorú autor spracúva, akcentuje základné myšlienky, na ktoré sa vo svojom texte sústreďuje (zámer/intencia/cieľ práce). Anotácia býva napísaná (zväčša) v materinskom jazyku. Odporúčaný rozsah je max. desať riadkov.

**Kľúčové slová:**

uvádzajú sa za anotáciou. Ide o pojmové a terminologické slová, ktoré sú v texte (z hľadiska obsahu) dominantné. Odporúčaný počet kľúčových slov je max. desať.

Kľúčové slová sa vždy končia bodkou. Slová a slovné spojenia sa píšu s malými písmenami a oddeľujú sa čiarkami; alebo s veľkými začiatočnými písmenami a oddeľujú sa bodkami. Kľúčové slová sú povinnou súčasťou všetkých odborných textov, rovnako ako anotácia.

**Poznámka. Pokiaľ je príspevok v slovenskom jazyku, je potrebné názov, anotáciu a kľúčové slová napísať nielen v slovenskom, ale aj anglickom jazyku. Vynecháme dva riadky a nasleduje vlastný** **text.**

Pokyny určujú pravidlá písania príspevkov na konferencie organizované Vysokou školou manažmentu v Trenčíne. Naším cieľom je zabezpečiť jednotný formát príspevkov, a tým urýchliť a zjednodušiť proces ich publikovania.

Príspevok je potrebn napísať v rokovacom jazyku konferencie, ktorý určí programový výbor konferencie, pričom záväzným typom písma je Times New Roman. Veľkosť písma 12 bodov. Riadkovanie 1,0. Text zarovnaný z oboch strán; len použitá literatúra sa nezarovnáva napravo.

Postup pri písaní je jednoduchý. Napísaný text uložte ako súbor Wordu.

Ako názov súboru zvoľte vlastné priezvisko a skrátený názov konferencie.

Dokončený príspevok zašlite elektronicky naadresu: lbaginova@vsm.sk.

Ak posielate súčasne viac príspevkov, očíslujte ich, prosím, aby nedošlo k ich strate, zámene, alebo nechcenému zmazaniu.

Maximálny rozsah textu je dvadsať strán.

**Ak sa rozhodnete pre akýkoľvek podtitul použite Times New Roman 12 (tučné)**

**Štruktúra príspevku**

Vo vedeckých a odborných prácach je v našej proveniencii dodržiavaný kompozičný model IMRaD (Introduction, Methods, Results and Discussion), ktorý vychádza z anglicko-americkej odbornej literatúry a má spravidla tieto časti:

a) súčasný stav riešenej problematiky doma a v zahraničí = tzv. **teoretické východiská** (introduction);

b) **cieľ práce** a **hypotézy;**

c) **metodika práce a metódy skúmania** (methods);

d) **výsledky práce** (results) a diskusia (discussion).

Prirodzene, každý autor si volí štruktúru svojej štúdie sám, podľa zámeru, ktorý príspevkom sleduje. Uvedená štruktúra je len odporúčaním.

Veľkosť a typ písma sú uvedené pri všetkých položkách, takže stačí text iba bezprostredne prepisovať alebo kopírovať jeho vzhľad. Formát najčastejších prvkov príspevku, s ktorými sa ako autori pri písaní môžete stretnúť, uvádzame v nasledujúcich podkapitolách.

**Ilustrácie**

Tabuľka či ilustračný materiál musia mať vždy svoj názov/titulok a pokiaľ existuje zdroj (v prípade, že sú prevzaté), je potrebné ho uviesť. Názov tabuľky píšeme hore; bez ukončenia bodkou; zdroj uvádzame rovnakým spôsobom, ale dolu. Od ľavej zvislice, necentrujeme.

Vlastné poznámky, výpočty či vysvetlivky zapisujeme pod tabuľku či obrázok. Ilustračný materiál, t. j. obrázky a tabuľky musia byť na tom mieste v texte, kde sa na ne odvolávame. Malý posun obrázku alebo tabuľky spôsobený rozhraním strán je, pochopiteľne, prípustný. Pri tabuľkách dbajte na to, aby celá tabuľka bola na tej istej strane.

**Vymenúvanie/vypočítavanie v texte**

Výpočet býva v odbornom a vedeckom texte naznačený uvádzacou vetou, ktorá končí dvojbodkou, niekedy bodkou. Znaky na výpočet sa rôznia, t. j. samotné body výpočtu môžu byť označené rôzne, napr. písmenami abecedy, číslicami, odrážkami, rôznymi symbolmi (guličky, šípky, štvorčeky a pod.). **V práci možno použiť najviac tri typy znakov.**

Ak začíname vypočítavanie malými písmenami, potom sa na konci oddeľujú čiarkou alebo bodkočiarkou a za posledným bodom je bodka. Ak jednotlivosti výpočtu píšeme s veľkým začiatočným písmenom, na konci každej vety/položky je bodka.

**Citácie a odkazy**

Pri citovaní literatúry v texte, tzv. vnorených bibliografických odkazoch používajte metódu prvého údaja a dátumu/tzv. harvardský systém.

Do textu sa nepíšu celé krstné mená (len iniciála, napr. J. Hudec), nepíšeme oslovenia pán/pani, pracovné zaradenie, funkcie, ani akademické tituly a vedecké hodnosti.

**Číslovanie stránok**

Nepoužívajte číslovanie stránok; konečné číslovanie doplní (v prípade potreby) vydavateľ.

**Za text** uveďte meno a priezvisko autora/autorov, vedecké hodnosti a akademické tituly, celý názov a plnú adresu pracoviska, e-mailovú adresu.

Príklad:

**Denisa Hackett, PhD., MBA**

Vysoká škola manažmentu v Trenčíne/City University of Seattle

Bezručova 64, 911 01 Trenčín, Slovakia

E-mail: dhackett@vsm.sk

**Vopred vám ďakujeme za pomoc, ktorú prejavujete dôsledným dodržiavaním týchto pokynov pri písaní príspevku a želáme vám pohodu pri jeho tvorbe. Tešíme sa na vás.**

Prijaté budú len texty zodpovedajúce požiadavkám na vedecký článok a akceptujúce pokyny pre autorov.

**Literatúra**

Zoznam použitých zdrojov vytvárajte v súlade s použitou technikou citovania (t. j. metóda prvého údaja a dátumu). **Položky uvádzajte v abecednom poradí** podľa priezviska autora, resp. názvu. Za prvým údajom nasleduje rok vydania dokumentu. **Odkazy nečíslujte.**

Každý záznam v zozname odkazov umiestňujeme na samostatný riadok. Píšeme od ľavej zvislice, text zarovnávame iba vľavo; na každý ďalší riadok jedného odkazu (pokiaľ záznam presahuje jeden riadok) využívajte odsekovú segmentáciu.

**Vzory uvádzania použitej literatúry podľa typov dokumentov:**

***Odkaz na knihu/monografiu:***

KELEMEN, J. 2010. *Myslenie a stroj*. Bratislava : Kalligram, 2010. 379 s. ISBN 978-80-8101-243-3.

***Odkaz na článok v časopise:***

STEINEROVÁ, J. 2000. Princípy formovania vzdelania v informačnej vede*.* In *Pedagogická revue*. 2000, roč. 2, č. 3, s. 8-16. ISSN 1335-1982.

TAJTÁKOVÁ, M., OLEJÁROVÁ, M. 2012. **Culture and its role in the volatile environment of knowledge and creative age in view of crisis.** In *American Academic & Scholarly Research Journal (AASRJ)*. 2012. Vol. 4, No. 5, p. 71-78. ISSN 2162-321x.

***Odkaz na článok zo zborníka a monografie:***

PALENČÁROVÁ, J. 2007. Prvky mediálnej výchovy vo vyučovanií materinského jazyka (od diskriminácie k demytologizácii). In *Slovo a obraz v komunikaci s dětmi : Komunikace jako klíč k dětem a mládeži.* Red. R. Novák. Ostrava : Pedagogická fakulta Ostravské univerzity, Katedra českého jazyka a literatury s didaktikou, 2007, s. 5-9. ISBN 978-80-7368-4912-1.

***Odkaz na elektronické dokumenty - monografie:***

TKÁČIKOVÁ, D. 1999. *Když se řekne digitální knihovna* [online]. 2. vyd. Ústí nad Labem : Ikaros, 1999. Dostupné na: [http://ikaros.ff.cuni.cz/ikaros/1999/c08/ustiusti\_tkacikova.htm](http://ikaros.ff.cuni.cz/ikaros/1999/c08/ustiusti_tkacikova.html)l [cit. 2000-06-10].

***Odkaz na články v elektronických časopisoch a iné príspevky:***

HOGGAN, D. 2002. Challenges, Strategies, and Tools for Research Scientists. In *Electronic Journal of Academic and Special Librarianship* [online]. 2002, vol. 3, no. 3. Dostupné na: [http://southernlibrarianship.icaap.org/content/v03n03/Hoggan\_d01.htm](http://southernlibrarianship.icaap.org/content/v03n03/Hoggan_d01.html)l [cit. 2003-01-10].

***Odkaz na text z www stránok:***

ÚRAD VLÁDY SR. s. a. *ERM II* [online]. Dostupné na: [http://www.euro.vlada.gov.sk/index.](http://www.euro.vlada.gov.sk/index.php)php?ID=1044 [cit. 2008-03-12].

***Odkaz na príspevok v zborníku na CD-ROM:***

MAŤOVČÍKOVÁ, D. 2010. How adults cope with the conversion to the Euro in the Slovak Republic. In *Proceedings of the 16th International Conference o Adults Learning Mathematics – A Research Forum (ALM) incorporating the LLU+ 7th National Numeracy Conference* [CD-ROM]. London : South Bank University, 2009, p. 169-177. ISBN 978-1-872972-12-1.

***Odkaz na vedecko-kvalifikačné práce:***

KROČITÝ, P. 2015. ***Štatistické prieskumy ako informačný zdroj znalostného manažmentu v oblasti akademickej etiky*** : dizertačná práca. Bratislava : VŠM, 2015. 147 s.

***Odkaz na výskumné správy:***

ČABRUNGMAYEROVÁ, P. et al. 1996. *Problematika výskytu rasizmu, fašizmu a xenofóbie na Slovensku* : výskumná správa. Nitra : UKF, 2000. 178 s.

**Pri akýchkoľvek nejasnostiach odporúčame zdroj:**

PALENČÁROVÁ, J., KROČITÝ, P. 2015. *Akademická príručka na tvorbu odborných textov* [online].3. vyd.Trenčín : Vysoká škola manažmentu v Trenčíne, 2015. Dostupné na: <http://www.vsm.sk/files/sh/prirucka_2015.pdf>

**…prípadne kontaktujte**: jpalencarova@vsm.sk (0918/23 45 73)